Bler plaschair ed ina vita emplenida

Da Regine Pötschs

Nova vita emplenescha la chasa da Monika e Peter Geesing: dapi sis mais stattan ils schumellins Kenneth e Roy en il center da la giuvna famiglia. Els èn ina clera conferma per Monika Geesing: dapi ses grev accident il 1983 cun 17 onns è ella ida sia via en direcziun d'ina vita emplenida.

Las daratgas da la notg èn tschessadas ed han fatg plaz ad in di da stad miaivel, ma levamain nivlus. Jau n'hai betg stuì tschertgar ditg per chattar la chasa d'ina famiglia a l'ur dal guaud sur il vitg da Zwingen en il Laufental. Peter Geesing stat gia sin la terrassa che maina or en il curtin e ma mussa nua che jau poss parcar mes auto. Jau hai purtà cun mai Tara, mes chaunin, e vi laschar el en l'auto. “Na vegn betg en dumonda”, manegia Peter Geesing, “ils schumellins èn anc memia pitschens per temair chauns”.

Curt temp pli tard ses jau en la cuschina empernaivla e baiv in cuppin café cun ils Geesings. Kenneth e Roy, ils dus mattins da sis mais, dorman en lur tginas en la stiva daspera, bain survegliads da Manuela Anlas, ina dunna giuvna da la vischinanza che gida Monika Geesing tschintg gia l'emna a far il tegnairchasa. Manuela Anlas vegn pajada da la Fundaziun svizra per paraplegichers e ses engaschi tar ils Geesings è gist vegnì prolungà per in mez onn. “Per fortuna avev'jau dumandà ad uras per in agid en il tegnairchasa ed hai chattà dunna Anlas, avant che mia dunna è turnada a chasa cun ils dus mattins”, manegia Peter Geesing.

Els dus èn in per giuven, attractiv e fitg normal. Els han maridà il 1. da fanadur 1995 en la baselgia Mariastein. II pli tard cura che nus discurrin animadamain ensemen, emblid jau il fatg che Monika sesa en la sutga cun rodas. Sia fatscha satiglia traglischa cura ch'ella discurra da ses schumellins. “Na, ina gronda surpraisa n'è quai betg stà cura che nus avain udì che mia dunna spetgia schumellins”, di Peter. “Quai è ina disposiziun en nossas duas famiglias, jau mez hai in frar schumellin. Ma la naschientscha da dus sauns uffants è natiralmain stada in'immensa allegria per nus.”

Grev accident cun 17 onns 
Cun 17 onns ha Monika Geesing gì in grev accident da traffic. Sper autras grevas blessuras aveva ella rut il dieschavel spinal dal pez. In terribel accident è capità sin l'autostrada en direcziun da Soloturn. Monika e sia amia eran stadas a mangiar ina pizza a Neuchâtel ed eran sin via a chasa. Nagin na sa suenter propi tge ch'è capità. La ferma collisiun cun in mir da betun ha catapultà or da l'auto las duas mattas che sesevan sin il sez davos ed ellas èn restadas per terra grevamain blessadas. L'ambulanza alarmada immediat ha in defect dal motor, uschia che Monika e sia amia Silvana arrivan pir in'ura pli tard en il ospital da Neuchâtel e survegnan là in emprim agid.
Sin fundament da lur grevas blessuras vegnan Monika e Silvana transportadas curt suenter en l'Inselspital a Berna e davent da là sguladas a Basilea en il Center svizzer dals paraplegichers. Suenter examinaziuns detagliadas è la diagnosa clera: tuttas duas mattas èn “paraplegicas”. Monika è ina da las emprimas pazientas che vegn tractada cun la metoda operativa “fixateur interne”, sviluppada da prof. dr. med. Walter Dick, oz schef da la clinica universitara ortopedica dal ospital Felix Platter. Questa metoda gida a stabilisar ina fractura dal spinal dal pez e dal spinal da las ancas, levgescha la tgira d'in pazient paraplegic durant la fasa acuta e scursanescha essenzialmain il temp ch'in pazient sto star en letg. 

Grazia a la stabilisaziun operativa da la spina dorsala astga Monika seser suenter paucas emnas l'emprima giada en ina sutga cun rodas. Ella na po strusch spetgar da puspè “vegnir or da letg”. Ma la via a l'emprima independenza è lunga e difficultusa. Senza ils spezialists cumpetents dal Center svizzer dals paraplegichers che gidan las duas mattas cun pled e fatg, na fiss ina reintegraziun en ina vita relativamain normala betg stada pussaivla.
Sper la tgira medicinala e psicologica cumplessiva che cumpiglia era ils confamigliars, èsi anc da sclerir dumondas d'assicuranza, da schliar problems socials e finanzials e da porscher a las duas giuvnas ina finamira cuntanschibla cun ina cussegliaziun professiunala subtila, ma bain definida. Lur identitad nova en la sutga cun rodas - cun tut las grevas dischillusiuns persunalas - ston ellas duas dentant acquistar sezzas en dirs cumbats. Ma per fortuna èn ellas persunalitads energicas!

Novas schanzas, novas vias 
Monika Geesing era davent da l'entschatta conscienta ch'ella veglia manar ina vita independenta ed uschè normala sco pussaivel, malgrà ses impediment. In di ha ella dumandà ses bab da la purtar davent da l'abitaziun en la segunda auzada giu sper l'auto parcà davant chasa. Ella ha ditg da vegnir per ella il pli baud in'ura pli tard. Monika Geesing leva exercitar da vegnir senza agid ester en l'auto e da trair viaden la sutga cun rodas. Cun gronds sforzs e bler suaditsch è quai era reussì ad ella. Anc avant ch'ella aveva il permiss dad ir cun auto ch'è ina part impurtanta da la reabilitaziun ha ella fatg in pitschen pass, ma in pass fitg impurtant vers sia finamira.

In per onns pli tard ha ella fatg ina scolaziun da biro ed ha pudì surpigliar ina mesa plazza tar in architect a Nunningen.

Ses um, oriundamain Englais, ha Monika emprendì a conuscher il 1993 tras il sport per impedids. Fin a sia gravidanza ha ella dà ballabasket e gieva per il solit cun in collega a trenar. Peter Geesing che gidava sco “normal pedun” ad auzar paisas en il sport per impedids e che fascheva d'arbiter, è prest s'inamurà en la giuvna dunna. Da quest mument davent aveva Monika mo anc ina gronda finamira: ella leva avair ina famiglia cun ses “Pete”. Ils geniturs da tuts dus èn immediat stads d'accord ed han gidà sco ch'els pudevan. Anc oz stattan ils parents bunamain “colonna” per gidar Monika, sch'ella è ina giada ina fin d'emna suletta cun ils schumellins. Quai è il cas las fins d'emna, cura che Peter Geesing è arbiter per las concurrenzas d'auzar paisas dal sport per impedids.

Uffants: Fortuna e sfida 
En il fratemp èn sa dasdads ils schumellins e vulan lur marenda. Kenneth e Roy èn dus gronds mattets che tegnessan era ina mamma na-impedida l'entir di sin trot. Igl è da sgrattar maila e splattitschar ina banana. Manuela Anlas che surpiglia oz questa lavur per la patruna, surri si per Monika. “Gea, ier saira hai jau stuì dumandar mes um da tagliar il paun perquai che mes maun fascheva uschè mal dal splattitschar bananas”, ri Monika. Ella prenda sin bratsch il pitschen Roy che avra sia bucca per mangiar la buna buglia.

Dunna Anlas entschaiva a dar da mangiar a Kenneth che ha gist difficultads cun ses dents e tugna perquai trasora. Suenter in curt cupid survegn Kenny da mangiar dal bab che discurra dal reminent gia ussa englais cun tuts dus: “Nus avain decis gia davent da l'entschatta ch'ils uffants duain crescher si biling. Uschia han els pli tard blers avantatgs”, manegia Monika.

La naschientscha dals dus mattins sauns e frestgs ils 26 da november 1998 en il ospital Bruderholz è stada per Monika e Peter Geesing ina recumpensa e sfida enina: ina recumpensa per tut ils strapatschs ed ina sfida da pussibilitar a quests mattins ina uffanza e giuventetgna allegraivla e cuntenta.

Lur dachasa han els chattà il 1994 suenter ch'els han tschertgà ditg invan in'abitaziun adattada per sutgas cun rodas. Jau sun natiralmain plain mirveglias co ch'els han transfurmà la chasa e Peter ma maina fitg gugent en l'auzada plinensi cun l'ascensur ch'els han laschà construir pli tard. En la chombra da durmir dals geniturs, endrizzada a moda fitg moderna ed
en la chombra dals uffants empernaivla è tut mess bain en ses lieu. Sin mintga nana è gia rasà ora il pigiama dal possessur. “Mia dunna fa tut quai ch'ella po sezza”, ma declera Peter. “Insacura vegnin nus dentant anc a stuair construir ina chombra dapli. Uschiglio na vegn Monika betg pli tras cun sia sutga cun rodas cura ch'ils dus mats èn pli gronds e dovran pli gronds letgs”. Quai ma para in aspect impurtant per il futur.

La gronda part da las lavurs da midada, era quellas en cuschina ed en il bogn adattà per sutgas cun rodas, han ils Geesings realisà en atgna reschia e sin agen quint. “Uschè ditg che nus avain pudì viver senza l'agid finanzial dad insatgi auter, avain nus empruvà da vegnir a frida sulets”, ma decleran els dus. Era per la midada da la cuschina n'ha l'Assicuranza d'invaliditad betg pudì dar ina contribuziun pervia da sia lescha. Las lavurs fissan stadas fitg charas.

Monika era gia disada da sia emprima abitaziun pitschna da lavurar en cuschina da la vart da la platta e da la maisa da preparar. Els dus èn dentant fitg engraziaivels che almain la Fundaziun svizra per paraplegichers ha surpiglià ils custs per la paja da Manuela Anlas.
Il fanadur cura che Manuela Anlas ha vacanzas, lavura Peter trais emnas mo mintga mez di per distgargiar sia dunna almain il suentermezdi. EI na ristga dentant anc betg da prender endretg vacanzas quest onn. La finala sto el adina anc avair in per dis da vacanzas reserva per ir cun ils mattins tar il medi d'uffants u per auters cas imprevis.

Avant paucs dis ha il giuven bab, inschignus en lavurs manualas, construì a fin la saivina per ils schumellins. La saivina è ina fabricaziun speziala betg cumprabla, cun in palantschieu sin l'autezza da la sutga cun rodas per che Monika Geesing possia auzar ils uffants en ed ora. Ina porta cun schlegn dadora porscha la segirezza necessaria per ch'ils dus vivs mats na crodian betg ora da la saivina, sche la mamma n'è ina giada betg gist d'enturn. Peter Geesing spera che l'Assicuranza d'invaliditad al restitueschia almain ils custs da material per questa “ovra d'art”. Da sias numerusas uras da lavur gnanc da discurrer. Per fortuna ha la saivina gist anc plaz en il chantun liber da la stiva, senza che Monika haja bregia da pudair tras dun sia sutga dun rodas.

Sguard enavos?
Ina davosa dumonda che jau hai tegnì enavos fin ussa less jau anc far a Monika. Na pensa ella betg mintgatant enavos a sia giuventetgna e planscha dal destin che l'ha tutgà uschè diramain? “Na, gia daditg betg pli”, ri ella ses rir calm. “Uschiglio n'avess jau mai emprendì a enconuscher Pete”.

Jau dun in davos sguard sin ils schumellins che dorman paschaivlamain. Lur vestgids blau stgirs en gia pronts per il batten che ha lieu en duas emnas. Tut ils parents ed ils pli stretgs amis sa legran gia daditg sin la festa da famiglia.

Cuntrari a Monika e Peter n'han ils dus giats dals Geesings betg propi vulì far amicizia cun mai. Durant nossa discussiun èn els stads sin distanza – probablamain pervi da mes chaunin Tara. Suenter che jau hai prendì cordialmain cumià da questa giuvna famiglia extraordinaria ma met jau, profundada en patratgs, sin via a chasa.